དེ་ལྟར་ནེ་རུ་ལ་བོད་ནང་གི་གནས་ཚུལ་ཞིབ་ཕྲ་ཞུས་ཏེ་བོད་ལ་ཕར་ལོག་གི་མིན་རྒྱ་གར་ལ་བསྡད་དེ་འདི་ནས་བོད་ཀྱི་ཐོབ་ཐང་རྩོད་རྒྱུ་སོགས་བྱེད་པ་ལས་བོད་ལ་ཕར་ལོག་ནས་བྱེད་རྒྱུ་གང་ཡང་མི་འདུག་ཅེས་ཚར་མང་པོ་ཞུས་པ་རེད།ནེ་རུས་རྒྱ་གར་ལ་བསྡད་ནས་བོད་ཀྱི་བདེན་དོན་སྒྲུབ་རྒྱུ་ནི་ཧ་ཅང་ཁག་པོ་རེད།བོད་ལ་ཕར་ལོག་ན་ཡག་གི་རེད་ཅེས་ནེ་རུས་དམིགས་བསལ་གྱིས་ཐུགས་ཁུར་བཞེས་ནས་གྲོས་མཐུན་དོན་ཚན་བཅུ་བདུན་གྱི་ཡིག་ཆ་ངོ་བཤུས་ཤིག་ཕྱག་ལ་བསྣམས་ཏེ་ཕེབས་སོང་།དེ་དུས་ངོས་རང་ལ་སྡོད་ཀྱི་ཡོད།ནེ་རུ་ཆེད་མངགས་ངོས་རང་ཡོད་སར་ཕེབས་ཏེ་གྲོས་མཐུན་དོན་ཚན་བཅུ་བདུན་གྱི་དོན་ཚན་ཁ་ཤས་ཤིག་ལ་རྟགས་སྐྱོན་ནས་དོན་ཚན་འདིའི་ཐོག་ནས་བོད་རང་གི་ནང་ནས་རྒྱ་མི་ལ་སྐད་ཆ་བཤད་དེ་ཐབས་ཤེས་བྱས་པ་ཡིན་ན་རེ་བ་ཡོད་པ་རེད།རྒྱ་གར་ལ་བསྡད་ནས་རྒྱ་མི་ལ་ངོ་རྒོལ་བྱས་ཏེ་བསྡད་པ་ཡིན་ན་དོན་དག་ཡོང་ཐུབ་ཀི་མ་རེད།མཐའ་གཅིག་ཏུ་བོད་ལ་ལོག་ན་ཡག་གི་རེད་ཅེས་དཔལ་ལྡན་ནེ་རུས་གསུངས་སོང་།ངོས་རང་གིས་བརྟག་དཔྱད་བྱེད་བྱས་པ་ཡིན་ཡང་།མཐའ་མ་ཕྱི་ལོ་༡༩༥༧ལོ་འགོར་ཕར་ལོག་པ་རེད།ཕར་སླེབས་དུས་ཕྱི་ལོ་༡༩༥༦ལོར་ཁམས་ཁུལ་ནས་ཟང་ཟིང་བྱུང་བ་དེ་ཕྱི་ལོ་༡༩༥༧ལོར་མདོ་སྨད་ཁུལ་དུའང་ཤུགས་ཆེ་རུ་ཕྱིན་པ་རེད།དེ་ལྟར་འབྲི་ཆུ་ནུབ་རྒྱུད་དུ་ཟ་ངེ་ཟིང་ངེ་འགོ་ཚུགས་པ་རེད།